Kolwyntjie-kleuterskool: Lesufi moet jammer sêAnéll Engelbrecht, skoolhoof van die kleuterskool. Foto: Phillip Bruwer Die eienaar van die kleuterskool in Centurion wat jare gelede deur die LUR vir onderwys as ŉ rassis uitgekryt is, eis nou ŉ verskoning. Dié skool is in 2016 van rassisme beskuldig nadat ŉ ouer ŉ foto op sosiale media gedeel het waarin dit lyk asof ŉ swart leerder gedwing is om alleen aan ŉ tafel te sit, terwyl die wit kinders almal saam by ŉ ander tafel sit. Anéll Engelbrecht, eienaar van die kleuterskool, wil nou hê Panyaza Lesufi, Gautengse LUR vir Onderwys, moet jammer sê vir sy gedrag. “Ek glo nie dit gaan in enigiemand se belang wees om regstappe te neem nie, maar my reputasie het skade gely.” Die foto is digitaal gemanipuleer om die kinders se identiteit te beskerm. Panyaza Lesufi, LUR vir onderwys, het destyds met groot fanfare by die skool opgedaag en die besoek met sy 26 900-twittervolgelinge gedeel. In dié twiets het hy foto’s gedeel waarin die identiteit van kinders in die kleuterskool duidelik geïdentifiseer word, en die woorde: “I don’t play marbles with racists.” Later het dit uitgekom dat die wit kinders almal eerste by die een tafel plaasgeneem het en die swart en ŉ wit kind later by die ander tafel gaan sit het. ŉ Klag van rassisme is sedertdien by die Menseregtekommissie teen Lesufi aanhangig gemaak. Die MRK het egter in Oktober bevind Lesufi is nié skuldig aan rassisme nie. Engelbrecht sê amper vier jaar later dra sy steeds die gevolge van die LUR se optrede. “As voornemende ouers my naam google, is dit die eerste ding wat opkom. Net die ander dag het ŉ ou in die slaghuis vir my gesê ‘jy is mos die vrou met die Lesufi-storie’.” Sy sê as Lesufi om verskoning vra, kan sy dit ten minste op die skool se webtuiste plaas. Alle pogings van haar regsverteenwoordigers om Lesufi te kontak, het tot dusver op niks uitgeloop nie. “Ek wil net my naam skoon kry.”